Mere præcise oplysninger om færdselsuheld skal være med til at hindre ulykker i fremtiden.

Derfor har Aalborg Kommune nu bedt Akut og Traumecentret på Aalborg Universitetshospital om at kortlægge alle tilskadekomne fra trafikuheld. Det fortæller DR Nordjylland. - I sidste ende skal det gerne give mere trafiksikkerhed og færre tilskadekomne, siger Carsten Krogh fra Trafik og Veje i Aalborg Kommune. Trafik og veje bruger oplysningerne om færdselsuheld til at vurdere, hvor det giver bedst mening at sætte ind i forhold til trafiksikkerhed. Som det er i dag får vejafdelingen informationer om trafikuheld fra politiets statistikker. Men da mange uheld ikke bliver meldt til politiet, giver de nye tal et langt mere præcist billede, forklarer Carsten Krogh.